કવિને તો દાઢી કરતાં પણ કોઈની યાદ આવે. પણ આમ દાઢી કરતાં લોહી નીકળે ને એ વખતે જો કોઈને યાદ કરવા જઈએ તો એટલી વારમાં લોહી દદડે અને કપડાં બગડે. કપડાં બગડે એટલે મમ્મી લઢે. એટલે જ દાઢી કરતાં લોહી નીકળે તો સૌથી પહેલાં તો ડેટોલથી ઘા સાફ કરીને ઉપર દવા ચોપડવી જોઈએ. બીજું કે જે બ્લેડ વાપરવાથી આમ લોહી નીકળતું હોય તે બ્લેડ જ બદલી નાખવી જોઈએ. સારી બ્લેડ ખરીદો તો લોહી ના નીકળે. આમાં પાલવનો પ્રયોગ લૂછવા માટે બિલકુલ કરવો નહી. કારણ કે આજકાલ સાડીઓ પ્રસંગે જ પહેરાય છે એટલે સામાન્ય રીતે મોંઘી જ હોય છે. એવી સાડીનો ઉપયોગ લોહી ખાળવા કોઈ કરે તે અમારી અમદાવાદી બુદ્ધિમાં તો ઊતરતું જ નથી. પણ આ બધાં કરતાં સૌથી સારું એ કે દાઢી જ કરવી નહી. દાઢી વધારવી. કોઈ પણ કલરની દાઢી. આજકાલ દાઢીનો જમાનો છે ભાઈ!